
Birštono savivaldybės dalyvavimas „Tūkstantmečio mokyklų“ programoje – kokybiškos ugdymo(si) paslaugos ir sąlygos savivaldybės mokiniams
[bookmark: _GoBack]2022 m. pradžioje startavo „Tūkstantmečio mokyklų“ (toliau – TŪM) programa, kuria siekiama mažinti mokymosi sąlygų ir pasiekimų atotrūkius tarp savivaldybių ir tarp skirtingų tos pačios savivaldybės mokyklų, atnaujinti ir sustiprinti jau veikiančias mokyklas, kad visi vaikai turėtų geriausias sąlygas mokytis, nesvarbu, kokioje aplinkoje jie auga. Savivaldybės buvo kviečiamos ieškoti nestandartinių sprendimų, bendradarbiauti ir teikti bendrus pažangos planus. Ekspertai įvertino savivaldybių pateiktų švietimo pažangos planų kokybę ir trečdalį Lietuvos savivaldybių pakvietė dalyvauti programoje (I-ame sraute).
Džiugu pranešti, kad Birštono savivaldybė kartu su dar 21 Lietuvos savivaldybe pateko į TŪM programos pirmąjį srautą. Šiuo metu vyksta į pirmąjį programos įgyvendinimo srautą patekusių savivaldybių švietimo pažangos planų tobulinimas. Programoje Birštono savivaldybė dalyvauja kartu su Prienų r. savivaldybe. Programoje gali dalyvauti bendrojo ugdymo mokyklos, kuriose mokosi ne mažiau kaip 200 vaikų ir kurios nevykdo mokinių atrankos. Birštono gimnazija atitinka visus „Tūkstantmečio mokyklų“ programoje dalyvaujančiai mokyklai nustatytus kriterijus, todėl mokykla dalyvaus programoje. Skatinant atvirumą, partnerystes ir bendradarbiavimą, įgalinančias tobulėti veiklas Birštono gimnazijoje planuojama įgyvendinti per vidinę tinklaveiką mokykloje ir per išorinę tinklaveiką tarp savivaldybėje veikiančių įstaigų (partnerių) bei kartu dalyvaujančios Prienų savivaldybės mokyklų ir kitų įstaigų.
Savivaldybės ir mokyklos pačios galėjo rinktis priemones pažangos tikslams pasiekti. Lėšos bus infrastruktūrai modernizuoti, reikalingiems etatams steigti, transporto priemonėms įsigyti, mokytojų ir kitų darbuotojų kompetencijoms tobulinti per praktiką, pvz., mentoriavimo veiklai, stažuotėms ir kt., savivaldybės mokykloms pasidalyti patirtimi, ugdymo veikloms organizuoti, mokymo priemonėms įsigyti. Lėšos bus skiriamos ir naujai mokyklų infrastruktūrai sukurti ar esamai įveiklinti, gerinti ir plėsti. Su kiekviena savivaldybe susitarta dėl rodiklių, kuriuos ji turi pasiekti dalyvaudama programoje, sąrašo. Pvz., turi išaugti pagrindinio ugdymo pasiekimų patikrinimo metu bent pagrindinį lietuvių kalbos ir matematikos mokymosi pasiekimų lygį pasiekusių mokinių dalis, didėti švietimo pagalbą gaunančių ar neformaliojo švietimo veiklose dalyvaujančių mokinių dalis ir kt.
Džiaugiamės, kad Birštono savivaldybė dalyvauja švietimo pažangos programoje „Tūkstantmečio mokyklos“ ir siekia kurti geriausias ugdymo(si) galimybes kurorto savivaldybės mokiniams!

